《喜郭昭自庐山见过》
明代·吴兆

荒村岁暮谁相问，惟有篱花慰索居。
游过山川常在梦，别来朋旧久无书。
秋风鸟雀暄禾黍，落日牛羊遍里闾。
即此萧条空馆夜，与君相对话匡庐。

作者简介：徽州府休宁人，字非熊。初喜为传奇曲。万历中游南京，与郑应尼作《白练裙》杂剧，讥嘲马湘兰。己而悔之，致力于诗，与曹学佺等结社，游武夷、匡庐、九华诸山，辑《金陵社集诗》。后出游广东，客死新会。